《题张德清悦斋》
宋代·曾丰

君不见胸中义利交战初，胜负未分子夏臞。
又不见胸中义利交战余，胜负已决子夏腴。
臞腴之变何须臾，一忻一戚相乘除。
初枉德清来致敬，盛年已有臞之证。
况年不似旧时盛，为若面上腴生莹。
纷华淡泊交相竞，利攻莫入义还胜。
小斋容膝只数椽，焚香坐对古圣贤。
关钥勘到羲皇前，肉融形释心悠然。
非金非石非管弦，抵掌顿足喜欲颠。
杨墨申韩初立说，其心亦为道而设。
差以毫厘缪燕越，更于真似细区别。
万一悦非吾所悦，恐乾孟子韩公舌。

作者简介：（1142—?）乐安人，字幼度。孝宗乾道五年进士。以文章名。累官知德庆府。晚年无意仕进，筑室称樽斋，以诗酒自娱。有《缘督集》。